上馬曲
作者：趙汝鐩
朝代：宋

paragraphs: 精神如熊氣如虹，夢寐思勒燕然功。
龍泉寶鞘橫三尺，犀甲茸絛擐兩重。
鳴鏑飛空挾霜遠，認旗貼身颭日紅。
玉轡繡韉鞲驄馬，眼有紫焰炯雙瞳。
誓縛單于獻天子，離觴不揮兒女淚。
笳鼓動地歸來時，金印斗大肘後繫。
君不見燕頷虎頸班超侯萬里，又不見風聲鶴唳謝玄破肥水。